Επίκαιρη ερώτηση, με θέμα «χρηματοδότηση δημοσιογράφων και ιστοσελίδων», κατέθεσε ο βουλευτής της Δημοκρατικής Συμπαράταξης Θεόδωρος Παπαθεοδώρου και την απευθύνει στον υπουργό Ψηφιακής Πολιτικής, Τηλεπικοινωνιών και Ενημέρωσης, Νίκο Παππά.

Ο βουλευτής επικαλείται την πρόσφατη συνέντευξη του δημοσιογράφου και συγγραφέα 'Αρη Δαβαράκη στο LiFO.gr, στην οποία ανέφερε, μεταξύ άλλων, ότι «η πηγή χρηματοδότησης της ιστοσελίδας portal.gr» την οποία διεύθυνε, «ήταν το γραφείο του υπουργού κ. Νίκου Παππά».

Το επίμαχο απόσπασμα αναφέρει : «Ήταν το γραφείο του Νίκου Παππά. Αλλά πολύ συγκεκριμένα θα σας πω ότι εγώ έπαιρνα 1.000 ευρώ και ο συνεργάτης μου 500 ευρώ. Όλοι έγραφαν αμισθί. Δούλευα δέκα ώρες την ημέρα. Το έκανα γιατί ήταν κάτι που μου ανέθεσαν με πίστη και το έκανα με ευθύνη και χαρά. Το έκανα γιατί ήθελα να ξεμπερδέψουμε με το παλιό πολιτικό σκηνικό. Άργησα, αλλά κατάλαβα καλά ότι και ο Αλέξης είναι ακριβώς αυτό το παλιό πολιτικό σκηνικό. Το ίδιο και όλοι οι συνεργάτες του. Ταυτίστηκαν με ό,τι είχαμε πριν, υπουργοποίησε και το μισό ΠΑΣΟΚ, και όλο αυτό ήταν μια μεγάλη απογοήτευση....

Ο κ. Παπαθεοδώρου καλεί τον υπουργό Ψηφιακής Πολιτικής να ενημερώσει αν η μισθοδοσία του συγκεκριμένου δημοσιογράφου πραγματοποιήθηκε από τον προσωπικό λογαριασμό του κ. Παππά, μέσω τραπέζης, ή από άλλη πηγή και με άλλο τρόπο και αν υπάρχουν και άλλες ιστοσελίδες, οι οποίες καθοδηγούνται και χρηματοδοτούνται από τον κ. υπουργό και αν ναι, ποιες είναι αυτές;

Θα πρέπει να σημειωθεί πως αντίστοιχη ερώτηση είχε καταθέσει και πριν από μερικές μέρες στη Βουλή ο υπεύθυνος του Τομέα Υποδομών, Μεταφορών και Δικτύων της Νέας Δημοκρατίας, βουλευτής Σερρών, κ. Κώστας Καραμανλής.